Katur Ratu Anak Lingsir, titiang matakén, napi kasuksman saking rahinan Tumpek Krulut punika? Utaminnyané saking para seniman. Suksma.
Putu Sedana Amerta-Gianyar
Sakadi ketah kauningin makéhnyané rahinan tumpek punika wantah ping nem ring sajeroning kawéntenan telung dasa wuku sané wénten, sakadi Tumpek Landep, Wariga, Kuningan, Krulut, Uyé, lan Wayang. Makasamian rahinan tumpek inucap mapaiketan sareng kauripan sameton Bali lan palemahan sané wénten. Minakadi Tumpek Wariga, Tumpek Landep, Tumpek Krulut, lan Tumpek Uyé nika mapaiketan sareng palemahan. Yéning Tumpek Kuningan lan Tumpek Wayang mapaiketan sareng kahanan krama Bali indik kawéntenan sakala lan niskala.
Sakéwanten sané pacang kabligbagang mangkin inggih punika rahinan Tumpek Krulut. Tumpek Krulut inggih punika tumpek sané mapaiketan sareng suaran-suaran paksi, sané utama inggih paksi titiran. Nika awinan suaran paksi titiran sakadi makta gatra indik bagia utawi duka. Suaran paksi titiran sané makta wangsit punika patut kakeniang mangda sida uning napiké puniki cihna becik utawi kaon. Sakadi yéning masuara ping solas nika kawastanin kaon, yéning masuara kaping pitulas nika macihna becik. Wénten malih, yéning masuara ring tengahing wengi lan ring kali tepeté nika kawastanin Durgha Ngiik, kakeniang sira sané nuénang paksi titiran punika doh para ngamolihang arta brana. Sané kabaosang masuara tengahing wengi utawi kali tepeté, inggih punika i paksi seringan tekéning biasannyané masuara ring galah-galahé inucap.
Macihna becik yéning paksi titiran punika masuara sanjané sané sering kabaosang Gedong Meneb sané mateges ngrauhang suka. Kénten taler yéning masuara ri kala suryané wau medal kawastanin Gedong Menga sané pacang ngrauhang karahayuan lan ngicénin idup sadarana nénten koos mesuang jinah anggén mablanja. Cihna-cihna punika tiosan ring kawéntenan angin, gulem, taler sida medal saking warnan bulu, sisik, lan widang kolongannyané.
Sakadi ketah kauningin, sira ja sané ngubuh paksi titiran wantah ngrereh suaran ipun sané jangih kémanten n énten mlajahin indik kawéntenan cihna-cihna punika. Sujatiné patut kauningin, ri kawéntenan suaran paksi lan cihna punika sané mapaiketan sareng agama, inggih punika manahé méweh pisan ulati, nika sané kabaosang sakadi “liar”; “tak terkendali”. Wiwéka utawi manah sané ulati ten ja tios wantah silih tunggil margi saking Astangga Yoga, inggih punika manah sané prasida uleng kasarengin antuk pranayama lan uleng ring widang kaniskalan sané kapuja, umpami ipun mamuja Bhatara Wisnu.
Paiketannyané sareng seni tan ja wénten tios indik tetujon yoga sané sampun kawedar ring ungkur. Suara-suara saking sekar alit, madya, lan agung sida dados srana anggén ngulengang pikayunané. Sira sané oneng ring kawéntenan dharma githa punika sida ngengsapang sakancan pakéwuh lan pikobet, tegesnyané sida tan wénten malih paiketan sareng sané tiosan. Dharma githa punika taler sida makta papineh i ragané ka kahanan sané katembangang, cutetnyané sida ngrasayang napi sané karasayang anaké tiosan saking tembang sané katembangang. Sakadi ngrasayang sedih saking tembang smarandana, kantos sang sané mirengang tembang punika nangis utawi ngetélang toyan panonné. Kénten taler sekar agung sané nembangang Itihasa, Mahabrata, lan Ramayanané.
Sané tiosan saking widang suara inggih punika gamelan sida madué makudang gending. Gending mamuja anggén Déwa Yadnya, lelembatan sedih anggén Pitra Yadnya, kénten taler ring upacara Panca Yadnya sané tiosan. Napi sané kabaosang i raga puniki nyihnayang sameton Hindu Baliné sampun nglaksanayang bakti ring kawéntenan suara. Tan ja tios ring Tumpek Krulut sané nyabran nem sasih puniki, i raga sareng sami bakti ring kawéntenan “suara”.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn